Banka Botërore: Reformat në Shqipëri, të vështira dhe urgjente
Banka Botërore ka miratuar dy hua rreth 220 milionë USD, që do të mbështesin këto reforma në Shqipëri
“Borxhi publik duhet të bëhet i qëndrueshëm sa më parë, dhe reformat në taksa, pensione dhe energjitikë mund të ndihmojnë në uljen e këtij borxhi, në periudhë afarmesme“ - thotë krye-ekonomisti i Bankës Botërore për disa vende të rajonit, Abebe Adunga, duke paraqitur studimin për financat publike të Shqipërisë. Sipas tij, është e ende shumë e lartë nevoja për reforma dhe ivestime në sistemin arsimor dhe shëndetësor, në mënyrë që të arrihen standarte më të larta në shërbim dhe në administrimin e sektorëve. “Investimet aktuale të Shqipërisë në fushën e arsimit janë dukshëm më të ulëta se vendet e tjera në rajon - tha eksperti Adunga i Bankës Botërore. "Shqipëria harxhon 3 për qind të prodhimit të përgjithshëm bruto për shkollimin, nderkohë që vende të tjera përdorin 4- 4,5 për qind. Ndërkohë ka shumë kritika edhe për nivelin e të mësuarit të nxënësve. Nga një këndvështrim afatmesëm dhe afatagjatë, Shqipëria duhet të ngrejë investimet në shëndetësi dhe arsim, në mënyrë që krahu i saj i punës të jetë konkurrues në të ardhmen” - tha ai. Përfaqësues të qeverisë diskutuan me Bankën Botërore për hapat konkretë se si të përmirësohet gjendja e shpenzimeve dhe shërbimeve publike, e mbi të gjitha si të rregullohet klima ekonomike. Ministri i financave Shkëlqim Cani, tha se “qeveria do të rritë gradualisht buxhetin për arsimin dhe shëndetësinë, edhe pse nevojat janë shumë të mëdha në rë gjitha fushat e tjera, si infrastruktura etj., ndërkohë që mbledhja e taksave është shumë e ulët”. Banka Botërore dhe FMN po e mbështesin Shqipërinë edhe në këtë periudhë me kredi dhe hua të reja, një pjesë e të cilave po përdoret për shlyerjen e borxheve të vjetra ndaj bizneseve që kanë kryer ndërtime publike vitet e kaluara dhe një pjesë tjetër për të forcuar gjendjen e ekonomisë. Rritja e qëndrueshmërisë ekonomike vlerësohet prej tyre si reforma më e vështirë përballë krizës rajonale dhe tronditjes së tregut të brendshëm në prodhim dhe konsum.